Bob Bradley skal være det neste døgnet i Oslo. Amerikaneren bekrefter at han møtte toppfotballsjef Nils Johan Semb.

Stabæks tidligere suksesstrener Bob Bradley fikk i romjulen sparken som manager i Premier League-klubben Swansea.

Se hva Bob Bradley sa om møtet med Semb øverst!

Amerikaneren har lenge stått på listen over potensielle kandidater til jobben som ny landslagssjef for Norge. Etter at Bradley ble arbeidsledig har ikke akkurat de spekulasjonene blitt noe mindre.

Onsdag ettermiddag ankom Bob Bradley Oslo med fly fra London. Han gikk rett i et møte på flyplasshotellet på Gardermoen.

TV 2 Sporten observerte toppfotballsjef Nils Johan Semb på det samme hotellet. Semb snudde da han traff TV 2s reporter på stedet.

Semb er som kjent personen som skal gjennomføre intervjurundene på vegne av NFF i forbindelse med ansettelsen av ny landslagssjef for Norge.

Bob Bradley bekreftet onsdag kveld at han var i møte med Semb.

– Jeg møtte Semb, men vi snakket ikke spesifikt om jobben som landslagssjef. Det var mer om hva som foregår i norsk fotball. En større diskusjon, opplyste Bradley.

– Stolt over å bli nevnt

Han er stolt over å bli koblet til jobben som landslagssjef for Norge.

– For meg er det en ære å bli nevnt i en slik diskusjon, mente han.

Bradley avviser at han var på jobbintervju hos Semb.

– Dette var en større fotballdiskusjon. Vi snakket om mange ting, gjentok den tidligere Stabæk-sjefen.

– Hva tenker du om jobben som landslagssjef for Norge?

– Jeg mener at Norge er et lite land, men med en stolt fotballhistorie. Det gjelder både for landslaget og for mange klubblag sin del. Jeg vet at VM-kvalifiseringen ikke gikk som håpet i høst, men det er kamper igjen og muligheter for at det kan snu, svarte han.

Både Ronny Deila og Erik Thorstvedt har tidligere uttalt til TV 2 Sporten at Bradley er en perfekt kandidat for Norge.

– Ja. Det mener jeg. Han har masse erfaring. Har gjort det bra i Norge, viser at han kjenner norsk fotball og passer inn i norsk kultur. Jeg er ikke i tvil om at han passer til jobben, sa Deila.

– Han vet hva han holder på med og han har trent landslag før - både USA og Egypt, mente Erik Thorstvedt.

Ordknapp før møtet med Semb

Like etter ankomsten til Norge ville Bob Bradley ikke si hvem han skulle treffe i Oslo.

– Jeg er her for å besøke en venn, sa Bradley da TV 2 Sporten møtte ham på flyplassen.

– Skal du møte NFF?

– Jeg er her for å møte noen venner. Det er kjapt inn og ut etter det som har skjedd i Swansea, svarte han.

– Er landslagsjobben i Norge interessant?

– Jeg likte min tid i Norge veldig mye. Jeg likte fotballsamfunnet og det var mange gode folk her. Det er ting jeg alltid vil huske, sa amerikaneren mens han hastet mot flyplasshotellet på Gardermoen.

Han vil ikke røpe så mye om sine videre planer.

– Det er for tidlig å si noe om mine videre planer. Det som skjedde i Swansea ligger fremdeles friskt i minne. Nå vil jeg tenke gjennom hvor min neste utfordring blir, opplyste Bradley, og la til at han skal være i Oslo i ett døgn.